CELEX: 52014XG1211(01)
Language: hr
Date: 2014-12-11 00:00:00
Title: Zaključci Vijeća – „Osposobljavanje pravnih stručnjaka: osnovno sredstvo za konsolidaciju pravne stečevine EU-a”

11.12.2014   
            
            
               HR
            
            
               Službeni list Europske unije
            
            
               C 443/7
            
         Zaključci Vijeća
   „Osposobljavanje pravnih stručnjaka: osnovno sredstvo za konsolidaciju pravne stečevine EU-a”
   (2014/C 443/04)
   VIJEĆE EUROPSKE UNIJE,
   PODSJEĆAJUĆI NA:
   Komunikaciju Komisije Europskom parlamentu i Vijeću od 29. lipnja 2006. o pravosudnom osposobljavanju u Europskoj uniji (COM(2006) 356 def.);
   Rezoluciju Vijeća o osposobljavanju sudaca, tužitelja i pravosudnog osoblja u Europskoj uniji (2008/C 299/01);
   Članak 81. stavak 2. točku (h) i članak 82. stavak 1. točku (c) Ugovora o funkcioniranju Europske unije u pogledu potpore osposobljavanju sudaca i sudskog osoblja u kaznenim stvarima;
   Dokument Magna Carta sudaca Savjetodavnog vijeća europskih sudaca Vijeća Europe iz 2010., u kojoj se naglašava da je početno osposobljavanje i osposobljavanje tijekom službe pravo i dužnost sudaca te da je osposobljavanje važan element zaštite neovisnosti sudaca te kvalitete i učinkovitosti pravosudnog sustava (CCJE (2010) 3 završna verzija);
   Komunikaciju Europske komisije pod nazivom „Izgradnja povjerenja u pravosuđe diljem EU-a – nova dimenzija europskog pravosudnog osposobljavanja” (COM(2011) 551 završna verzija);
   Zaključke Vijeća od 27. listopada 2011. o europskom pravosudnom osposobljavanju (2011/C 361/03);
   Rezoluciju Europskog parlamenta od 14. ožujka 2012. o pravosudnom osposobljavanju (2012/2575(RSP));
   Komunikaciju Europske komisije pod nazivom „Agenda EU-a za pravosuđe za razdoblje do 2020. – jačanje povjerenja, mobilnosti i rasta unutar Unije” (COM(2014)144 završna verzija);
   Strateške smjernice Europskog vijeća za područje slobode, sigurnosti i pravde od 27. lipnja 2014. u kojima se navodi sljedeće: „Potrebno je daljnje djelovanje u svrhu […] poboljšanja osposobljavanja stručnjaka” (EUCO 79/14);
   ISTIČE da:
   Suci, tužitelji i drugi pravni stručnjaci igraju ključnu ulogu u osiguravanju poštovanja prava Europske unije;
   Pravosuđe, uključujući pravosudnu suradnju, postalo je zrela politika EU-a stupanjem na snagu Lisabonskog ugovora; europsko područje pravosuđa sada treba konsolidirati; osposobljavanje je ključan alat kojim se osigurava da prava zajamčena zakonodavstvom EU-a postanu stvarnost, da se učinkovitost pravosudnih sustava u državama članicama poveća i da pravni stručnjaci vjeruju pravosudnim sustavima drugih pravnih stručnjaka. To bi trebalo pomoći u osiguravanju neometanih prekograničnih postupaka i priznavanja sudskih odluka;
   POZDRAVLJA:
   
            
               1.
            
            
               Činjenicu da je više od 210 000 pravnih stručnjaka, odnosno sudaca, tužitelja, sudskog osoblja, odvjetnika, javnih bilježnika i sudskih izvršitelja sudjelovalo u osposobljavanju u području prava EU-a između 2011. i 2013., kao što je navedeno u godišnjim izvješćima Komisije o europskom pravosudnom osposobljavanju;
            
         
            
               2.
            
            
               Širenje dobre prakse osposobljavanja za suce, tužitelje, odvjetnike i sudsko osoblje te preporuka za poboljšanje osposobljavanja u tim zanimanjima, koje proizlaze iz pilot-projekta o europskom pravosudnom osposobljavanju koji je predložio Europski parlament 2012. a provela Europska komisija 2013. i 2014.;
            
         
            
               3.
            
            
               Usvajanje programa Pravosuđe (1) za razdoblje od 2014. do 2020., kojim će se podupirati i promicati pravosudno osposobljavanje radi promicanja zajedničke pravne i pravosudne kulture i koji raspoređuje 35 % svojeg globalnog proračuna, tj. 132 milijuna EUR za taj cilj;
            
         
            
               4.
            
            
               Veće sudjelovanje sudaca i tužitelja u razmjenama i drugim aktivnostima prekograničnog osposobljavanja koje je tijekom proteklih godina izvršavao, olakšavao i koordinirao EJTN;
            
         PRIZNAJE da:
   
            
               1.
            
            
               Iako se stanje poboljšava, potrebno je uložiti daljnje napore da bi se postigao ambiciozan cilj prema kojemu polovica (otprilike 700 000) svih pravnih stručnjaka treba sudjelovati u osposobljavanju u području prava EU-a između 2011. i 2020.;
            
         
            
               2.
            
            
               Potrebe za osposobljavanjem pravnih stručnjaka još nisu sasvim ispunjene, a stanje se razlikuje u pojedinim pravnim zanimanjima i državama članicama;
            
         
            
               3.
            
            
               Dobre prakse trebaju se širiti, ažurirati, ponovno upotrebljavati i dijeliti među pravnim zanimanjima;
            
         
            
               4.
            
            
               Pravni stručnjaci još se suočavaju s preprekama sudjelovanju u aktivnostima osposobljavanja npr. zbog nedostatka vremena ili proračuna, nedostatka tečajeva osposobljavanja koji uključuju pravo EU-a ili nedostatka poznavanja jezika u kontekstu prava koje je potrebno za sudjelovanje u aktivnostima prekograničnog osposobljavanja;
            
         
            
               5.
            
            
               Na razini EU-a EJTN putem svojih članova najbolje može koordinirati aktivnosti nacionalnog osposobljavanja i razvijati ponudu prekograničnog osposobljavanja za suce i tužitelje; EJTN je tijekom proteklih godina primao sve više sredstava sufinanciranja od Europske unije;
            
         POZIVA NACIONALNE PRUŽATELJE PRAVOSUDNOG OSPOSOBLJAVANJA I PRUŽATELJE OSPOSOBLJAVANJA U PRAVNIM ZANIMANJIMA DA:
   
            
               1.
            
            
               Sustavno integriraju osposobljavanje u području prava EU-a, a osobito u pogledu Povelje Europske unije o temeljnim pravima, u početno i trajno osposobljavanje na nacionalnoj razini, prema potrebi za pravilno obavljanje pravosudnih ili profesionalnih dužnosti;
            
         
            
               2.
            
            
               Poduzmu daljnje aktivnosti u vezi s najboljom praksom i preporukama koje proizlaze iz pilot-projekta o europskom pravosudnom osposobljavanju, prema potrebi;
            
         
            
               3.
            
            
               Olakšaju da se prizna da aktivnosti prekograničnog osposobljavanja u području prava EU-a u drugoj državi članici ili putem europskog pružatelja osposobljavanja ispunjavaju nacionalne obveze u pogledu osposobljavanja, ako takve postoje;
            
         
            
               4.
            
            
               Poboljšaju, prema potrebi, prikupljanje pouzdanih podataka o osposobljavanju i da te podatke razmjenjuju s Komisijom kako bi joj se omogućilo da dodatno poveća točnost godišnjeg izvješćivanja o europskom pravosudnom osposobljavanju;
            
         
            
               5.
            
            
               Podupru koordinaciju osposobljavanja koje pružaju nacionalne organizacije slobodnih pravnih zanimanja putem svojih tijela na razini EU-a;
            
         POZIVA DRŽAVE ČLANICE DA:
   
            
               1.
            
            
               Uobliče prioritet zaključaka Europskog vijeća iz lipnja 2014. o osposobljavanju pravnih stručnjaka u konkretne mjere:
               
                           —
                        
                        
                           dodjeljivanjem potrebnih proračunskih sredstava za razvoj prikladne ponude za osposobljavanje i
                        
                     
                           —
                        
                        
                           omogućavanjem pravnim stručnjacima da sudjeluju u ponuđenim aktivnostima osposobljavanja;
                        
                     
         
            
               2.
            
            
               Razmisle o povećanju svoje financijske potpore EJTN-u, ali da je barem održe na istoj razini, uzimajući u obzir pravni okvir EJTN-a i izravno financiranje određenih programa osposobljavanja EJTN-a od strane država članica u skladu s relevantnim potrebama za osposobljavanjem radi usklađivanja s doprinosom EU-a i omogućavanja daljnjeg razvijanja aktivnosti mreže poput razmjena i prekograničnog osposobljavanja;
            
         
            
               3.
            
            
               Podrže prikupljanje pouzdanih podataka u tom području;
            
         POZIVA EUROPSKU KOMISIJU DA:
   
            
               1.
            
            
               Iskoristi dostupnu stručnost u državama članicama i među dionicima te da se oslanja na dobar rad EJTN-a i rezultate pilot-projekta o europskom pravosudnom osposobljavanju kada razmišlja o pripremi preporuke za standarde osposobljavanja koji obuhvaćaju sva pravna zanimanja;
            
         
            
               2.
            
            
               Nastavi izvješćivati o sudjelovanju pravnih stručnjaka u osposobljavanju u području prava EU-a i prava drugih država članica;
            
         
            
               3.
            
            
               Organizira redovite sastanke na razini EU-a s dionicima uključenima u osposobljavanje pravnih stručnjaka radi praćenja napretka i da pomogne u pripremi daljnjeg unapređenja europskog pravosudnog osposobljavanja kada je to potrebno;
            
         
            
               4.
            
            
               Organizira poseban sastanak na razini EU-a s dionicima radi bilježenja postojećih aktivnosti osposobljavanja, utvrđivanja mogućih nedostataka i predlaganja poboljšanja, s osobitim naglaskom na osposobljavanje pravnih stručnjaka i javnih službenika koji primjenjuju Povelju Europske unije o temeljnim pravima;
            
         
            
               5.
            
            
               Potiče pružatelje osposobljavanja, bilo javne bilo, prema potrebi, privatne, da organiziraju više osposobljavanja u području prava EU-a i poznavanja stranih jezika u kontekstu prava za pravna zanimanja, imajući na umu da takvo osposobljavanje treba biti vrlo kvalitetno i ekonomično;
            
         
            
               6.
            
            
               Rješava osobito pitanje osposobljavanja sudskog osoblja, među ostalim u smislu unapređenja osposobljavanja u području prava EU-a sudskog osoblja čije dužnosti obuhvaćaju elemente prava EU-a i olakšavanja prekogranične suradnje pružatelja osposobljavanja sudskom osoblju, prema potrebi;
            
         
            
               7.
            
            
               Progresivno poveća, uvažavajući proračunske zahtjeve i postupke EU-a, financijsku potporu Europskoj mreži za pravosudno osposobljavanje, koja je ključna za unapređenje osposobljavanja sudaca i tužitelja u EU-u;
            
         
            
               8.
            
            
               Poveća financijsku potporu projekata prekograničnog osposobljavanja, kako je predviđeno u financijskim programu Pravosuđe 2014. – 2020., uz smanjenje administrativnog opterećenja za korisnike;
            
         
            
               9.
            
            
               Nastavi razvijati dio posvećen osposobljavanju na portalu e-pravosuđe, uključujući e-učenje, kao učinkovito sredstvo za daljnje razvijanje europskog pravosudnog osposobljavanja.
            
         
      (1)  Uredba (EU) br. 1382/2013 Europskog parlamenta i Vijeća od 17. prosinca 2013. o uspostavi programa Pravosuđe za razdoblje 2014. – 2020. (SL L 354, 28.12.2013., str. 73.).